Alle større sommer-arrangementer er aflyst

Regeringen har besluttet, at der skal gælde et forbud mod større arrangementer hen over sommeren og frem til den 1. september 2020.

Grænsen for store arrangementer er nu blevet fastsat, så man ikke må afholde arrangementer med flere end 500 personer.

Beslutningen træffes som følge af sundhedsmyndighedernes vurdering af, at det fortsat er usikkert, hvordan coronaepidemien vil udvikle sig i Danmark over de kommende måneder. Fastsættelsen af loftet på 500 personer for store arrangementer får dog ingen praktisk betydning i første omgang.

Forbuddet om at forsamle sig mere end ti personer er forlænget til og med den 10. maj 2020. Det betyder dog ikke, at det efter 10. maj nødvendigvis bliver lovligt at samles flere end ti personer.

Regeringen følger udviklingen af epidemien nøje og justerer derfor også grænsen for, hvor mange mennesker man må forsamle sig løbende.

Kilde: Sundheds- og Ældreministeriet